Ńdɔ̄ bázu kad Dávid nâ: “Bəfilísta bálūman ai Kéíla, bə́ sǎ fə məkág bídí.” 2Ńdɔ̄ Dávid a ngásíli Ǹtondôbə nâ: “Yə mayəan kə, yə mayi yíd Bəfilísta ?” Ǹtondôbə nyé ai nyé nâ: “Kələ́, wayi yíd Bəfilísta, ó kōdē fə̄ Kéíla.” 3É bod bə́ ngábə́ ai Dávid, bɔ́ ai nyé nâ: “Á bī nə́ á ńnam Yúda mú, bǐ kɔnɔ wɔ̌ŋ; byǎyi kɔ̌n wɔ̄ŋ fóg fé ngə́ bī kə́ lúman ai miǹkunda Bəfilísta ?” 4Dávid a dúgán fə sílī Ńtondôbə eyɔŋ éfə́. Ǹtondôbə nyé ai nyé nâ: “Kódógō á sí ó kə̄ á Kéíla amú mavə́ Bəfilísta á mɔ́ móe.” 5Ńdɔ̄ Dávid bân bod bóé bə́ ngákə̄ á Kéíla, ǎ ngalúman ai Bəfilísta, a mǎn sǎ bīyə́m byábán, a kpě bɔ̄ só bēn só. Éyə̄ hḿ Dávid a ngákode bǒd yā Kéíla ná. 6Ábōg yā Abiatar, ndómán Ahimélek a ngátúb, a kə́ kɔ̄b Dávid, ńdɔ a ngákə kwí á Kéíla, a bəgə́ efod á mɔ́. 7Fwé ē kə́ kɔ́b Sául nâ Dávid a kə́ á Kéíla. Sául nyé nâ: “Zambá ā fūdí mə̄ nyé á dwé. A ńtɔa yǎ á mim̀bog ábōg dī amú ā kə́ nyían é dzǎl yǎ lə́ bələ́ ḿbɛ́ ai bifɛdəga.” 8Ńdɔ̄ á fɔ̄ɔ̄ Sául a ngákud ayɔŋ ásə̄ nâ lə́ kə̄ á bītá á Kéíla. Bə́ kə dili Dávid bân bod bóé. 9Á wóg Dávid a ngáwóg naa Sául a vəg abé ású díé, nyé ai fada Abiatar nâ: “Zǎ ai efod vá.” 10Nyé nâ: “Ǎ Ńtondôbə, Zambá Ísraɛ̂l, etúgā dzóē yáwōg naa Sául a komozan nâ a zu á Kéíla, a zu mǎn silǐ dzǎl ásə etɔm dzáma. 11Yə bǒd yā Kéíla bâyi ma kalan á mɔ́ móé? Ǎ Ńtondôbə, Zambá Ísraɛ̂l, kadá tə́ dɔ etúga dzóé!” Ǹtondôbə nyé nâ: “Owé”. 12Dávid nyé nâ: “Yə bǒd yā Kéíla bâyi və́ bía bod báma á mɔ́ mə́ Sául ?” Ǹtondôbə nyé nâ: “Owé.”